ประกันสังคม ลดเงินสมทบ เพื่อช่วยเหลือนายจ้าง ผู้ประกันตน ที่ได้รับผลกระทบโควิด-19 เหลือร้อยละ 2.5
สถานการณ์โรคโควิด-19 ทำให้ลูกจ้างนายจ้างได้รับผลกระทบ กระทรวงแรงงานโดยสํานักงานประกันสังคมจึงได้ปรับลดเงินสมทบเป็นระยะอย่างต่อเนื่อง โดยเฉพาะผู้ประกันตนมาตรา 33 คือผู้ที่ทำงานมีนายจ้าง ผู้ประกันตนมาตรา 39 คือผู้สมัครใจส่งเงินสมทบเดือนละ 432 บาท และผู้ประกันตนมาตรา 40 อาชีพอิสระหรือแรงงานนอกระบบ โดยนายทศพล กฤตวงศ์วิมาน เลขาธิการสำนักงานประกันสังคม เปิดเผยว่า กระทรวงแรงงาน โดยนายสุชาติ ชมกลิ่น รัฐมนตรีว่าการกระทรวงแรงงาน ได้ลงนามในประกาศกฎกระทรวง กำหนดอัตราเงินสมทบกองทุนประกันสังคม (ฉบับที่3) พ.ศ.2564 เมื่อวันที่ 24 พฤษภาคม 2564 โดยมีผลบังคับใช้งวดเดือนมิถุนายน – สิงหาคม 2564 ตามมติคณะรัฐมนตรีเห็นชอบ เพื่อช่วยเหลือและบรรเทาความเดือดร้อนแก่นายจ้างและผู้ประกันตนที่ได้รับผลกระทบจากสถานการณ์การแพร่ระบาดของโรคโควิด-19 ในประกาศกฎกระทรวงได้ปรับลดอัตราเงินสมทบโดยให้จัดเก็บเงินจากฝ่ายนายจ้าง และลูกจ้างผู้ประกันตนมาตรา 33 เดิมร้อยละ 5 ลดลงเหลือร้อยละ 2.5 ดังนั้น ผู้ประกันตนมาตรา 33 ค่าจ้างสูงสุดไม่เกินเดือนละ 15,000 บาท จะถูกหักเงินสมทบ 375 บาทตั้งแต่เดือนมิถุนายนนี้ ไปจนถึงเดือนสิงหาคม ในส่วนผู้ประกันตนมาตรา 39 เดิมที่จ่ายเดือนละ 432 บาทลดเหลือ 216 บาท สำหรับรัฐบาลยังคงส่งเงินสมทบให้กับผู้ประกันตนในอัตราเดิม คือร้อยละ 2.75 ของค่าจ้างผู้ประกันตน ฉะนั้นผู้ประกันตนมาตรา 39 สามารถจ่ายเงินสมทบในงวดเดือนมิถุนายนนี้ ในอัตรา 216 บาท โดยสามารถจ่ายได้ไม่เกินวันที่ 15 กรกฎาคม ส่วนกรณีถูกหักเงินสมทบ 432 บาทไปในวันที่ 16 มิถุนายนนั้น เป็นการหักเงินสมทบงวดของเดือนพฤษภาคมที่ยังคงต้องจ่ายในอัตราเดิม นอกจากการปรับลดเงินสมทบให้กับผู้ประกันตน มาตรา 33 และมาตรา 39 แล้ว ล่าสุด ผู้ประกันตนมาตรา 40 อาชีพอิสระ ยังได้รับการปรับลดเงินสมทบ เหลือร้อยละ 60 เป็นระยะเวลา 6 เดือน ปกติทางเลือกที่ 1 จ่ายในอัตราเดิม 70 บาท/เดือน อัตราใหม่ลดเหลือ 42 บาท/เดือน ทางเลือกที่ 2 ปกติจ่ายในอัตราเดิม 100 บาท/เดือน อัตราใหม่ลดเหลือ 60 บาท/เดือน และทางเลือกที่ 3 ปกติจ่ายในอัตราเดิม 300 บาท/เดือน อัตราใหม่ลดเหลือ 180 บาท/เดือน ซึ่งขณะนี้กฎหมายอยู่ระหว่างการประกาศในราชกิจจานุเบกษาก่อนมีผลบังคับใช้ ส่วนกรณีผู้ประกันตนมาตรา 40 ที่ไม่ได้จ่ายเงินสมทบเป็นเวลามากกว่า 1 เดือน ยังคงจ่ายส่งเงินสมทบในอัตราเดิมก่อน โดยสามารถไปจ่ายที่เซเว่นอีเลฟเว่นใกล้บ้าน เมื่อกฎหมายมีผลบังคับใช้จึงสามารถจ่ายในอัตราใหม่ได้